Document ID: 32014R0992

KOMISJONI DELEGEERITUD MÄÄRUS (EL) nr 992/2014,
22. september 2014,
millega tunnistatakse kehtetuks delegeeritud määrus (EL) nr 950/2014
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013 (millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007), (1) eriti selle artikli 219 lõiget 1 koostoimes artikliga 228,
ning arvestades järgmist:
(1)
Selleks et vähendada või kõrvaldada juustuturu tõsise tasakaalustamatuse ohtu, mille on tekitanud Venemaa valitsuse kehtestatud impordikeeld, on komisjoni delegeeritud määrusega (EL) nr 950/2014 (2) kehtestatud ajutine erakorraline juustude eraladustusabi kava mahuga kuni 155 000 tonni. Sellise ülemmäära tagamiseks võeti kasutusele teabe- ja järelevalvemehhanism.
(2)
Kuigi Venemaa impordikeelu võimalik mõju ulatub kogu ELi juustuturule, on kõige enam mõjutatud liikmesriigid Soome ja Balti riigid, kelle jaoks on Venemaa ainus kaubanduspartner, ning Saksamaa, Madalmaad ja Poola, kelle jaoks on Venemaa oluline juustuekspordi sihtkoht. Kuigi impordikeeld mõjutab ka geograafilise tähisega juustusid, moodustavad sellised juustud Venemaale eksporditava juustu kogumahust vaid minimaalse osa.
(3)
Seni vastavalt delegeeritud määruse (EL) nr 950/2014 artikliga 12 kehtestatud järelevalvemehhanismi kohaselt esitatud teatistest selgub, et kava kasutavad ebaproportsionaalselt palju juustutootjad sellistest piirkondadest, mis ei ole traditsiooniliselt Venemaale toimuvas ekspordis märkimisväärsete kogustega esindatud. Seetõttu ei toimi kava nõutavalt tõhusalt ja tulemuslikult turuhäirete vastu, mis tulenevad Venemaa kehtestatud impordikeelust.
(4)
Eespool öeldut silmas pidades ja selleks, et tagada liidu eelarve nõuetekohane kasutamine, on asjakohane lõpetada juustude eraladustusabi kava, nagu see on ette nähtud delegeeritud määrusega (EL) nr 950/2014.
(5)
Selleks et vähendada liidu eelarvevahendite ebatõhusa kasutamise ohtu, tuleb kõnealust meedet viivitamata kohaldada.
(6)
Tagamaks delegeeritud määruse (EL) nr 950/2014 artikli 4 alusel juustude eraladustusabi taotlenud ettevõtjate ootuste täitmist, tuleks enne käesoleva määruse jõustumist esitatud taotlused võtta arvesse abi maksmiseks, mis on ette nähtud delegeeritud määrusega (EL) nr 950/2014,
ON VASTU VÕTNUD KÄESOLEVA MÄÄRUSE:
Artikkel 1
Delegeeritud määruse (EL) nr 950/2014 kehtetuks tunnistamine
Delegeeritud määrus (EL) nr 950/2014 tunnistatakse kehtetuks.
Seda kohaldatakse nende taotluste suhtes, mis on esitatud osutatud määruse artikli 4 kohaselt enne käesoleva määruse jõustumist.
Kui täieliku sellise tootekoguse heakskiitmine, mille kohta vastavalt eelmisele lõigule on komisjonile konkreetse nädala osas toetusetaotlused esitatud, tooks kaasa delegeeritud määruse (EL) nr 950/2014 artiklis 1 osutatud koguse ülemmäära ületamise, määrab komisjon rakendusaktiga, mis võetakse vastu määruse (EL) nr 1308/2013 artikli 229 lõikes 2 ja 3 osutatud menetlust kohaldamata, jaotusteguri, mida kohaldatakse komisjonile selle konkreetse nädala kohta esitatud taotluste vastavate määrade puhul. Jaotusteguri abil piiratakse ajutise erakorralise eraladustusabi suhtes abikõlblike toodete üldkogust ülemmäärani, millele on osutatud delegeeritud määruse (EL) nr 950/2014 artiklis 1.
Artikkel 2
Jõustumine ja kohaldamine
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. september 2014

Labels: 17
19
5
3
6
18
15